Experts dispel fears about Coronavirus for children | ପିଲାମାନଙ୍କର ଚିକିତ୍ସା ପାଇଁ ପର୍ଯ୍ୟାପ୍ତ ଭିତ୍ତିଭୂମିର ବ୍ୟବସ୍ଥା କରାଯାଇଛି ବୋଲି କହି ନୀତି ଆୟୋଗ ସଦସ୍ୟ ଡଃ ଭି.କେ. ପଲ୍ ପିଲାମାନଙ୍କୁ ହେଉଥିବା ଓ ହେବାକୁ ଯାଉଥିବା କରୋନା ସଂକ୍ରମଣ ସହ ଜଡିତ ଅନେକ ଭୁଲ ଧାରଣା ଉପରେ ବାସ୍ତବ ସୂଚନା ଦେଇଛନ୍ତି ।
ନୂଆ ଦିଲ୍ଲୀଃ କରୋନା ମହାମାରୀ (COVID-19) ସହିତ ଜଡି଼ତ ଅନେକ ବିଭ୍ରାନ୍ତିକର ଖବର ସମାଜରେ ବ୍ୟାପକ ହେଉଥିବାରୁ ଏବେ କେନ୍ଦ୍ର ସରକାର ଏହାର ଜବାବ ଦେଇଛନ୍ତି । ନୀତି ଆୟୋଗ (NITI Aayog) ସଦସ୍ୟ ଡକ୍ଟର ଭି.କେ. ପଲ୍ ପିଲାମାନଙ୍କୁ ହେଉଥିବା ଓ ହେବାକୁ ଥିବା କରୋନା ସଂକ୍ରମଣ ସହ ଜଡିତ ଅନେକ ଭୁଲ ଧାରଣା ଉପରେ ବାସ୍ତବ ସୂଚନା ଦେଇଛନ୍ତି ।
ସେ କହିଛନ୍ତି ଯେ ଦେଶରେ ପିଲାମାନଙ୍କର ଚିକିତ୍ସା ପାଇଁ ପର୍ଯ୍ୟାପ୍ତ ଭିତ୍ତିଭୂମିର ବ୍ୟବସ୍ଥା କରାଯାଇଛି । ସେ ଏହା ବି ସ୍ପଷ୍ଟ କରିଛନ୍ତି ଯେ ସାଧାରଣତଃ ପିଲାମାନଙ୍କଠାରେ କରୋନା ଲକ୍ଷଣବିହୀନ ହୋଇଥାଏ ଓ ସେମାନଙ୍କୁ ଡାକ୍ତରଖାନାରେ ଭର୍ତ୍ତି କରିବାର ଆବଶ୍ୟକତା ଖୁବ୍ କମ୍ ପଡ଼େ ।
ଅନ୍ୟ ପକ୍ଷରେ ଏ.ଆଇ.ଆଇ.ଏମ୍.ଏସ୍. (AIIMS Delhi) ନିର୍ଦ୍ଦେଶକ ରଣଦୀପ ଗୁଲେରିଆ ସୂଚନା ଦେଇଛନ୍ତି ଯେ ଦେଶ ତଥା ବିଶ୍ୱରେ ଏପରି କୌଣସି ତଥ୍ୟ ଆସିନାହିଁ ଯେଉଁଥିରେ କୁହାଯାଇଛି ଯେ କରୋନା ସଂକ୍ରମଣର ତୃତୀୟ ଲହରୀରେ (Corona Thurd Wave) ପିଲାମାନଙ୍କ ଉପରେ ଗୁରୁତର ପ୍ରଭାବ ପଡ଼ିବ ।
"କରୋନା ସଂକ୍ରମଣର ଦ୍ୱିତୀୟ ଲହରୀ ସମୟରେ ପିଲାମାନେ କରୋନାରେ ସଂକ୍ରମିତ ହେବା ପରେ ସାଧାରଣ ଭାବେ ଏହି ରୋଗରୁ ମୁକ୍ତି ପାଇଥିଲେ । ଯେଉଁମାନଙ୍କୁ ଡାକ୍ତରଖାନାରେ ଭର୍ତ୍ତି ହେବାକୁ ପଡୁଥିଲା, ସେମାନେ ନିଶ୍ଚିତ ଭାବରେ ପୂର୍ବରୁ କିଛି ରୋଗରେ ଆକ୍ରାନ୍ତ ଥିଲେ ବା ସେମାନଙ୍କଠାରେ ରୋଗ ପ୍ରତିରୋଧକ ଶକ୍ତି କମ୍ ଥିଲା," କହିଛନ୍ତି ଡଃ ଗୁଲେରିଆ ।
ଇତି ମଧ୍ୟରେ ପିଲାମାନଙ୍କ ଦେହରେ କୋଭାକ୍ସିନ୍ ଟିକାର ପରୀକ୍ଷା ଆରମ୍ଭ ହୋଇଯାଇଛି ଓ ଏହାର ଫଳାଫଳ ସେପ୍ଟେମ୍ବର ବା ଅକ୍ଟୋବରରେ ଆସିପାରେ ବୋଲି ଜଣାପଡ଼ିଛି । କୋଭିଡ ୱାର୍କିଂ ଗୃର ଚେୟାରମ୍ୟାନ୍ ଡଃ ଏନ.କେ. ଚୋପ୍ରା କହିଛନ୍ତି ଯେ ଜୁନ୍ ୨୫ ତାରିଖରୁ ପିଲାମାନଙ୍କ ମଧ୍ୟରେ କୋଭାକ୍ସିନ୍ ଟିକାର (Covaxin) ପରୀକ୍ଷା ଆରମ୍ଭ ହୋଇଛି । ଏହି ପରୀକ୍ଷା ୨ରୁ ୧୮ ବର୍ଷ ବୟସର ପିଲାମାନଙ୍କଠାରେ କରାଯାଉଛି । ଏହାର ଫଳାଫଳ ସେପ୍ଟେମ୍ବର-ଅକ୍ଟୋବର ସୁଦ୍ଧା ଆସିପାରେ । ସେ ଏହା ମଧ୍ୟ କହିଛନ୍ତି ଯେ ପିଲାମାନଙ୍କୁ କରୋନା ସଂକ୍ରମଣ ହୋଇପାରେ, କିନ୍ତୁ ତାହା ସାଧାରଣତଃ ଗୁରୁତର ହେବ ନାହିଁ ।
ସ୍ୱାସ୍ଥ୍ୟ ମନ୍ତ୍ରଣାଳୟ ତଥା ଦେଶର ବଡ଼ ବିଶେଷଜ୍ଞମାନେ କହିଛନ୍ତି ଯେ ଆଗାମୀ କରୋନା ଲହରୀ ପାଇଁ ବି ସମସ୍ତଙ୍କୁ କରୋନା ଉପଯୁକ୍ତ ଆଚରଣ ଗ୍ରହଣ କରିବାକୁ ପଡି଼ବ। ମାସ୍କ ପିନ୍ଧିବା, ବାରମ୍ବାର ହାତ ଧୋଇବା ଓ ସାମାଜିକ ଦୂରତା ବଜାୟ ରଖିବା ଭଳି ନିୟମ ମାନିବା ହିଁ ପ୍ରଭାବଶାଳୀ ହେବ । ଦେଶରେ ବଢ଼ୁଥିବା ଡେଲଟା ପ୍ଲସ୍ ଭ୍ୟାରିଆଣ୍ଟ୍ (Delta Plus) ମାମଲା ମଧ୍ୟରେ ଏବେ ତୃତୀୟ ଲହରୀର ସମ୍ଭାବନା ମଧ୍ୟ ପ୍ରକାଶ କରାଯାଉଛି ।
ଜୁନ୍ ମାସରେ ଦେଶରେ କରୋନା ଟିକାକରଣର ବେଗରେ ଉଲ୍ଲେଖନୀୟ ପ୍ରଗତି ଘଟିଛି । କେନ୍ଦ୍ର ସରକାର କହିଛନ୍ତି ଯେ ଡିସେମ୍ବର ମାସ ସୁଦ୍ଧା ଦେଶର ସମସ୍ତ ଜନସଂଖ୍ୟାକୁ ଟିକାକରଣ କରାଯିବ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
